b'\n_START_ARTICLE_\nOmar Bravo\n_START_PARAGRAPH_\nOmar Bravo Tordecillas (s. 4. maaliskuuta 1980 Los Mochis, Sinaloa) on meksikolainen jalkapalloilija, pelipaikaltaan hy\xc3\xb6kk\xc3\xa4\xc3\xa4j\xc3\xa4. H\xc3\xa4n edusti kotimantereensa seurojen lis\xc3\xa4ksi espanjalaista  Deportivo de La Coru\xc3\xb1aa. Meksikon maajoukkueessa h\xc3\xa4n pelasi 67 ottelua ja teki niiss\xc3\xa4 15 maalia vuosina 2003\xe2\x80\x932013._NEWLINE_Bravo pelasi Club Deportivo Guadalajarassa eli Chivasissa kahdeksan kautta vuosina 2000\xe2\x80\x932008. Vuonna 2006 h\xc3\xa4n pelasi menestyksekk\xc3\xa4\xc3\xa4n kauden johdattaen Chivasin mestaruuteen ja ollen toinen maalip\xc3\xb6rssiss\xc3\xa4. Vuonna 2007 h\xc3\xa4n voitti maalip\xc3\xb6rssin 11 maalilla 17 ottelussa. Bravo teki Chivasissa 101 maalia 258 ottelussa._NEWLINE_22. toukokuuta 2008 RC Deportivo de La Coru\xc3\xb1a ilmoitti ostaneensa Bravon kolmen vuoden sopimuksella. Deportivossa pelasi Bravon maanmies Andr\xc3\xa9s Guardado._NEWLINE_Saksan MM-kilpailuissa 2006 Bravo pelasi t\xc3\xa4yden ajan Meksikon kolmessa alkulohko-ottelussa mutta ei p\xc3\xa4\xc3\xa4ssyt kent\xc3\xa4lle nelj\xc3\xa4nnesv\xc3\xa4lier\xc3\xa4ottelussa. H\xc3\xa4n teki kaksi maalia Meksikon ensimm\xc3\xa4isess\xc3\xa4 ottelussa Irania vastaan mutta ep\xc3\xa4onnistui rangaistuspotkussa joukkueen kolmannessa ottelussa Portugalia vastaan.'